กอช.รับโอนผู้ประกันชราภาพ
กอช.พร้อมรับโอนเงินบำนาญชราภาพของผู้ประกันตน มาเป็นสมาชิก กอช.แล้ว
19 ม.ค. 2559

กอช.พร้อมรับโอนเงินบำนาญชราภาพของผู้ประกันตน มาเป็นสมาชิก กอช.แล้ว
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า ขณะนี้ กอช.พร้อมรับการโอนข้อมูลและเงินบำนาญชราภาพของผู้ประกันตน ตามมาตรา 40 ที่กฎหมายได้ให้สิทธิผู้ประกันตนโอนย้ายประโยชน์ทดแทนกรณีชราภาพ เพื่อมาเป็นสมาชิก กอช.ได้แล้ว โดยขอให้ผู้ประกันตนเร่งแจ้งความจำนงต่อสำนักงานประกันสังคมภายในระยะเวลาที่กฎหมายกำหนด ซึ่งจะหมดเขตภายในวันที่ 23 มี.ค. 2559
ปัจจุบันตามกฎหมายประกันสังคม มาตรา 40 มีจำนวนผู้ประกันตนประมาณ 1 ล้านคน ซึ่งคาดว่าจะมีจำนวนหนึ่งที่มีสิทธิโอนย้ายมาเป็นสมาชิก กอช. โดยผู้ประกันตนสามารถแจ้งความจำนงต่อสำนักงานประกันสังคมให้โอนเงินส่วนที่เป็นบำนาญชราภาพมาเป็นเงินตั้งต้นการออมกับกองทุน กอช.ได้ โดยให้เร่งแจ้งความจำนงต่อสำนักงานประกันสังคม ภายในวันที่ 23 มี.ค. 2559
“กอช. และสำนักงานประกันสังคมกำลังเตรียมความพร้อมการถ่ายโอนข้อมูลและเงินบำนาญชราภาพของผู้ประกันตนมายังฐานข้อมูลสมาชิก กอช. ซึ่งหลังจากที่ได้กำหนดขั้นตอนวิธีการ และเริ่มดำเนินการโอนข้อมูลแล้ว ทาง กอช.จะมีหนังสือแจ้งให้สมาชิกทราบต่อไป โดยกองทุนนี้ถือเป็นทางเลือกสวัสดิการเงินออมเพื่อการเกษียณสำหรับประชาชนที่ประกอบอาชีพอิสระทุกประเภทและแรงงานนอกระบบ ซึ่งยังไม่มีหรือรับสวัสดิการอื่นใดที่เกี่ยวข้องกับหลักประกันยามชราภาพ ให้ได้มีการออมเงินและสิทธิรับเงินบำนาญสำหรับใช้จ่ายดูแลตนเองเมื่อเกษียณอายุ”
สำหรับเงื่อนไขการดำเนินการของผู้ประกันตนตามมาตรา 40 ทางเลือกต่างๆ ในส่วนที่เกี่ยวข้องกับสิทธิการเป็นสมาชิก กอช. ประกอบด้วย ทางเลือกแรกสามารถสมัครเป็นสมาชิก กอช., ทางเลือกที่สอง ต้องย้ายไปอยู่ทางเลือกแรกก่อน จึงจะสามารถสมัครเป็นสมาชิกได้ และทางเลือกที่สาม คือ การสิ้นสุดสภาพการเป็นผู้ประกันตน ดำเนินการได้ 2 ทาง ทั้งลาออกขอรับเงินคืน หลังจากนั้นสมัครเป็นสมาชิก กอช. หรือแจ้งความจำนงขอโอนมาเป็นสมาชิกได้ตามความสมัครใจ
นอกจากนี้ ยังมีทางเลือกที่สี่ คือ การสิ้นสุดสภาพการเป็นผู้ประกันตน และขอรับเงินส่วนนั้นคืน แต่สามารถสมัครเป็นสมาชิก กอช.ได้ ส่วนทางเลือกสุดท้าย คือ การสิ้นสุดสภาพการเป็นผู้ประกันตน ทางเลือกที่ 3 ซึ่งเป็นบำนาญชราภาพ ขอรับเงินส่วนนั้นคืน ก่อนขอย้ายไปอยู่ทางเลือกที่ 1 หรือ 2 จึงจะสามารถสมัครเป็นสมาชิกได้
ปกติผู้ที่สมัครสมาชิก กอช. จะสามารถออมเงินได้ปีละไม่เกิน 1.32 หมื่นบาท ตามที่กฎหมายกำหนดไว้ แต่ผู้ที่โอนมายัง กอช. เงินส่วนที่โอนมานั้น จะไม่ถูกนำมารวมนับเป็นสิทธิการออมในปีนั้น